ขอความร่วมมือผู้ประกอบการที่พัก กำจัดแหล่งเพาะพันธุ์ยุง เคร่งครัดมาตรการป้องกันโรคโควิด-19 ช่วงเปิดประเทศ
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า รัฐบาลประกาศเปิดประเทศต้อนรับนักท่องเที่ยวตั้งแต่วันที่ 1 พฤศจิกายนเป็นต้นมา มีผู้ลงทะเบียนขอเดินทางเข้าประเทศ ผ่านระบบ Thailand Pass ทางเว็บไซต์ tpconsula.go.th ทั้งแบบยกเว้นการกักตัว (Test and Go) พื้นที่นำร่องท่องเที่ยว (Sandbox Programme) และการกักตัว ณ สถานที่กักกัน (Alternative Quarantine) ทำให้นักท่องเที่ยวเริ่มเดินทางมาพักผ่อนในประเทศไทยมากขึ้น ทั้งนี้สถานที่พักหลายแห่งปิดตัวมานานไม่มีผู้ดูแลด้านสิ่งแวดล้อม ประกอบกับในช่วงนี้ยังคงมีฝนตกลงมาในบางพื้นที่ ทำให้มีน้ำขังอยู่ตามเศษภาชนะหรือวัสดุต่างๆ เป็นแหล่งเพาะพันธุ์ลูกน้ำยุงลาย จึงขอความร่วมมือไปยังผู้ประกอบการที่พักทั้งโรงแรมและรีสอร์ท ช่วยกันสำรวจและกำจัดแหล่งเพาะพันธุ์ยุงลาย รวมทั้งสนับสนุนยาทากันยุงให้นักท่องเที่ยวทาป้องกันตนเองไม่ให้ถูกยุงกัด เพราะอาจเสี่ยงป่วยด้วยโรคไข้เลือดออกและโรคติดต่อนำโดยยุงลายอื่นๆขอให้เน้นเรื่องของการจัดการสิ่งแวดล้อม เช่น จัดบริเวณอย่าให้อับแสง ใช้ต้นไม้ที่มีกลิ่นไล่ยุง อาทิ ตะไคร้หอม กระเพรา แมงลัก สะระแหน่ ว่านน้ำ มอสซี่บัสเตอร์ มะกรูด ยูคาลิปตัส ส่วนของประชาชนขอให้ปฏิบัติตามมาตรการ 3 เก็บ ป้องกัน 3 โรคคือ เก็บบ้านให้ปลอดโปร่ง เก็บขยะที่อยู่บริเวณรอบบ้านและเก็บน้ำปิดฝาป้องกันยุงวางไข่ ซึ่งสามารถป้องกันได้ 3 โรค คือ โรคไข้เลือดออก โรคติดเชื้อไวรัสซิกาและโรคไข้ปวดข้อยุงลาย หรือโรคชิคุนกุนยา นอกจากนี้ ขอให้สถานประกอบการจัดการด้านสิ่งแวดล้อมให้ปลอดภัยจากโควิด-19 ควบคู่ด้วย ด้านแพทย์หญิงฉันทนา ผดุงทศ ผู้อำนวยการกองโรคติดต่อนำโดยแมลง กล่าวว่า หากประชาชนมีอาการป่วย เช่น มีไข้ ไอ มีน้ำมูก เจ็บคอ หายใจเหนื่อยหอบ เบื่ออาหาร ปวดท้อง ซึ่งอาจเป็นการเจ็บป่วยร่วมกันระหว่างไข้เลือดออกกับโรคโควิด -19 จะทำให้มีอาการทรุดหนักมากและรวดเร็วได้ หากมีอาการสงสัยดังกล่าวควรรีบพบแพทย์เพื่อตรวจและวินิจฉัยแยกโรคให้ชัดเจน จะได้รับการรักษาที่เหมาะสมต่อไป สอบถามข้อมูลเพิ่มเติมได้ที่ สายด่วนกรมควบคุมโรค โทร.1422